CELEX: 32021H0946
Language: mt
Date: 2021-06-03 00:00:00
Title: Rakkomandazzjoni tal-Kummissjoni (UE) 2021/946 tat-3 ta’ Ġunju 2021 dwar Sett ta’ Għodod komuni tal-Unjoni għal approċċ koordinat lejn Qafas Ewropew għall-Identità Diġitali

14.6.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 210/51
            
         
      RAKKOMANDAZZJONI TAL-KUMMISSJONI (UE) 2021/946
      tat-3 ta’ Ġunju 2021
      dwar Sett ta’ Għodod komuni tal-Unjoni għal approċċ koordinat lejn Qafas Ewropew għall-Identità Diġitali
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 292 tiegħu,
      Billi:
      
                  (1)
               
               
                  Fi żmien sena, il-pandemija tal-COVID-19 irnexxielha tbiddel radikalment ir-rwol u r-rilevanza tad-diġitalizzazzjoni fis-soċjetajiet u fl-ekonomiji tagħna, u għaġġlet il-pass tagħha. Bħala tweġiba għaż-żieda fid-diġitalizzazzjoni tas-servizzi, żdiedet radikalment id-domanda mill-utenti u n-negozji għal mezzi biex jidentifikaw u jawtentikaw online, kif ukoll għall-iskambju diġitali ta’ informazzjoni relatata mal-identità, l-attributi jew il-kwalifiki, b’mod sigur u b’livell għoli ta’ protezzjoni tad-data.
               
            
                  (2)
               
               
                  L-objettiv tar-Regolament (UE) Nru 910/2014 tal-Parlament Ewropew u tal-Kunsill (1) (ir-“Regolament eIDAS”) huwa li jippermetti r-rikonoxximent transfruntier tal-identifikazzjoni elettronika tal-gvern (“eIDs”) biex wieħed jaċċessa s-servizzi pubbliċi, u li jistabbilixxi suq tal-Unjoni għas-servizzi fiduċjarji rikonoxxuti bejn il-fruntieri bl-istess status legali bħall-proċessi tradizzjonali ekwivalenti bbażati fuq il-karta.
               
            
                  (3)
               
               
                  Fil-konklużjonijiet tiegħu tal-1 u t-2 ta’ Ottubru 2020, il-Kunsill Ewropew talab lill-Kummissjoni biex tagħmel proposta għall-iżvilupp ta’ qafas fl-UE kollha għall-identifikazzjoni elettronika pubblika sigura, li jinkludi l-firem diġitali interoperabbli, biex tipprovdi lin-nies b’kontroll fuq l-identità u d-data online tagħhom kif ukoll biex tippermetti l-aċċess għas-servizzi diġitali pubbliċi, privati u transfruntiera.
               
            
                  (4)
               
               
                  Il-Komunikazzjoni tal-Kummissjoni “Il-Kumpass Diġitali tal-2030: l-approċċ Ewropew għad-Deċennju Diġitali” (2) tistabbilixxi l-objettiv li sal-2030, l-Unjoni u ċ-ċittadini tagħha jenħtieġ li jibbenefikaw minn implimentazzjoni wiesa’ ta’ identità affidabbli u kkontrollata mill-utent, biex kull utent ikun jista’ jikkontrolla l-interazzjonijiet u l-preżenza online tiegħu stess.
               
            
                  (5)
               
               
                  Il-Kummissjoni adottat proposta biex temenda r-Regolament eIDAS (3). Din tipproponi qafas Ewropew għall-Identità Diġitali li joffri lill-utenti kartieri diġitali personali awtodeterminati li jippermettu l-aċċess sigur u faċli għal servizzi differenti, kemm pubbliċi kif ukoll privati, ikkontrollati kompletament mill-utenti. Barra minn hekk, din toħloq servizz fiduċjarju kwalifikat ġdid għall-attestazzjoni ta’ attributi li jikkonċernaw informazzjoni relatata mal-identità, bħall-indirizzi, l-età, il-ġeneru, l-istat ċivili, il-kompożizzjoni tal-familja, in-nazzjonalità, il-kwalifiki u t-titli edukattivi u professjonali, il-liċenzji, permessi oħra u d-data dwar il-pagamenti, li jistgħu jiġu offruti, kondiviżi u skambjati bejn il-fruntieri, fi protezzjoni sħiħa u sigura tad-data u b’effett legali bejn il-fruntieri.
               
            
                  (6)
               
               
                  Minħabba l-aċċellerazzjoni tad-diġitalizzazzjoni, l-Istati Membri implimentaw jew qed jiżviluppaw sistemi ta’ identifikazzjoni elettronika nazzjonali inklużi kartieri diġitali u oqfsa ta’ fiduċja nazzjonali għall-integrazzjoni tal-attributi u l-kredenzjali. Qed jitħejjew soluzzjonijiet oħra jew qegħdin fil-proċess li jiġu implimentati mill-operaturi tas-settur privat.
               
            
                  (7)
               
               
                  L-iżvilupp ta’ soluzzjonijiet nazzjonali diverġenti joħloq frammentazzjoni u jċaħħad lin-nies u lin-negozji mill-benefiċċji tas-Suq Uniku peress li ma jkunux jistgħux jużaw sistemi ta’ identifikazzjoni siguri, konvenjenti u uniformi fl-Unjoni kollha biex jaċċessaw kemm is-servizzi pubbliċi kif ukoll dawk privati.
               
            
                  (8)
               
               
                  Biex jappoġġaw il-kompetittività tan-negozji Ewropej, jenħtieġ li l-fornituri tas-servizzi online jkunu jistgħu jiddependu fuq soluzzjonijiet ta’ identità diġitali rikonoxxuti fl-Unjoni kollha, irrispettivament mill-Istat Membru li fih ikunu nħarġu, u b’hekk jibbenefikaw minn approċċ Ewropew armonizzat għall-fiduċja, is-sigurtà u l-interoperabbiltà. Jenħtieġ li kemm l-utenti kif ukoll il-fornituri tas-servizzi jkunu jistgħu jibbenefikaw mill-istess valur legali provdut lill-attestazzjonijiet elettroniċi tal-attributi validu fl-Unjoni kollha.
               
            
                  (9)
               
               
                  Sabiex jiġu evitati l-frammentazzjoni u l-ostakoli minħabba standards diverġenti u biex jiġi żgurat proċess ikkoordinat li jimpedixxi li tiġi pperikolata l-implimentazzjoni tal-qafas Ewropew għall-Identità Diġitali futur, jeħtieġ li jkun hemm proċess għal kooperazzjoni strutturata u mill-qrib bejn il-Kummissjoni, l-Istati Membri u s-settur privat.
               
            
                  (10)
               
               
                  Biex dan l-objettiv jinkiseb malajr kemm jista’ jkun, jenħtieġ li l-Istati Membri jżidu l-kooperazzjoni tagħhom u jidentifikaw Sett ta’ Għodod għal qafas Ewropew għall-Identità Diġitali. Jenħtieġ li s-sett ta’ għodod iwassal għal arkitettura teknika u qafas ta’ referenza, għal sett ta’ standards u referenzi tekniċi komuni kif ukoll għall-aħjar prattiki u linji gwida bħala bażi għall-implimentazzjoni tal-qafas Ewropew għall-Identità Diġitali. Biex jiġi żgurat approċċ armonizzat għall-identità elettronika f’konformità mal-aspettattivi taċ-ċittadini u tan-negozji, inklużi tal-persuni b’diżabilità, jenħtieġ li l-kooperazzjoni tibda minnufih b’mod parallel u b’rispett sħiħ tal-proċess leġiżlattiv u b’mod allinjat mal-eżiti tiegħu.
               
            
                  (11)
               
               
                  Din ir-Rakkomandazzjoni tistabbilixxi proċess strutturat ta’ kooperazzjoni bejn l-Istati Membri, il-Kummissjoni, u fejn rilevanti, l-operaturi tas-settur privat biex jiżviluppaw is-Sett ta’ Għodod.
               
            
                  (12)
               
               
                  Jenħtieġ li s-Sett ta’ Għodod ikopri erba’ dimensjonijiet trasversali, jiġifieri l-provvista u l-iskambju tal-attributi tal-identità, il-funzjonalità u s-sigurtà tal-Kartieri Ewropej tal-Identità Diġitali, id-dipendenza fuq il-Kartiera Ewropea tal-Identità Diġitali inkluż it-tqabbil tal-identità, u l-governanza. Jenħtieġ li s-Sett ta’ Għodod jissodisfa r-rekwiżiti stabbiliti fil-proposta għal qafas Ewropew għall-Identità Diġitali. Dan jenħtieġ li jiġi aġġornat kif meħtieġ wara l-eżitu tal-proċess leġiżlattiv.
               
            
                  (13)
               
               
                  Il-kollaborazzjoni bejn l-Istati Membri hija meħtieġa għall-iskambju tal-aħjar prattiki u għall-iżvilupp ta’ linji gwida f’oqsma fejn l-armonizzazzjoni mhijiex meħtieġa, iżda bl-allinjament tal-prattiki jkun hemm appoġġ għall-implimentazzjoni tal-qafas Ewropew għall-Identità Diġitali mill-Istat Membru.
               
            
                  (14)
               
               
                  Il-grupp ta’ esperti tal-eIDAS għandu jaġixxi bħala interlokutur ewlieni għall-finijiet ta’ implimentazzjoni ta’ din ir-Rakkomandazzjoni.
               
            
                  (15)
               
               
                  Il-katalgi ta’ attributi u skemi għall-attestazzjoni tal-attributi diġà ġew stabbiliti f’oqsma oħra bħas-Sistema Teknika ta’ Darba Biss tar-Regolament dwar il-Gateway Diġitali Unika jew inizjattivi oħra ta’ skambju ta’ data fil-livell Ewropew. Jenħtieġ li jitqiesu l-allinjament u l-użu mill-ġdid ta’ dik il-ħidma biex tiġi żgurata l-interoperabbiltà filwaqt li jitqiesu wkoll il-prinċipji tal-Qafas Ewropew għall-Interoperabbiltà.
               
            
                  (16)
               
               
                  Jenħtieġ li l-istandards u l-ispeċifikazzjonijiet tekniċi internazzjonali u Ewropej eżistenti jintużaw mill-ġdid fejn xieraq u jenħtieġ li jitwettqu proġetti pilota ta’ referenza u testijiet ta’ implimentazzjoni tal-qafas tal-Kartiera Ewropea tal-Identità Diġitali u l-komponenti relatati, biex jiġu ffaċilitati l-implimentazzjoni, l-adozzjoni u l-interoperabbiltà.
               
            ADOTTAT DIN IR-RAKKOMANDAZZJONI:
      1.   OBJETTIVI U DEFINIZZJONIJIET
      
      
               
                  (1)
               
               
                  Huwa rrakkomandat li l-Istati Membri jaħdmu għall-iżvilupp ta’ Sett ta’ Għodod biex jappoġġaw l-implimentazzjoni tal-qafas Ewropew għall-Identità Diġitali f’kooperazzjoni mill-qrib mal-Kummissjoni u fejn rilevanti, ma’ partijiet ikkonċernati oħra kemm mis-settur pubbliku kif ukoll minn dak privat. B’mod partikolari, huwa rrakkomandat li l-Istati Membri jaħdmu flimkien mill-qrib abbażi ta’ proposta mill-Kummissjoni biex jiġu identifikati l-elementi li ġejjin bħala parti mis-Sett ta’ Għodod:
                  
                              (a)
                           
                           
                              arkitettura teknika u qafas ta’ referenza li jiddefinixxu l-funzjonament tal-qafas Ewropew għall-Identità Diġitali f’konformità mar-Regolament eIDAS, filwaqt li titqies il-proposta tal-Kummissjoni għal qafas Ewropew għall-Identità Diġitali;
                           
                        
                              (b)
                           
                           
                              standards komuni u speċifikazzjonijiet tekniċi abbażi tal-punt 3(2);
                           
                        
                              (c)
                           
                           
                              linji gwida komuni u l-aħjar prattiki f’oqsma fejn l-allinjament tal-prattiki se jappoġġa l-funzjonament bla xkiel tal-qafas Ewropew għall-Identità Diġitali abbażi tal-punt 3(3) ta’ din ir-Rakkomandazzjoni.
                           
                        
            
               
                  (2)
               
               
                  Għall-finijiet ta’ din ir-Rakkomandazzjoni, japplikaw id-definizzjonijiet stabbiliti fil-proposta tal-Kummissjoni għal qafas Ewropew għall-Identità Diġitali.
               
            2.   PROĊESS GĦALL-IŻVILUPP TA’ SETT TA’ GĦODOD
      
      
               
                  (1)
               
               
                  Huwa rrakkomandat li l-Istati Membri jimplimentaw din ir-Rakkomandazzjoni permezz tal-grupp ta’ esperti tal-eIDAS. Japplikaw ir-regoli ġenerali ta’ proċedura ta’ dak il-grupp ta’ esperti.
               
            
               
                  (2)
               
               
                  Il-korpi ta’ standardizzazzjoni, il-partijiet ikkonċernati rilevanti tas-settur pubbliku u dak privat, u l-esperti esterni se jiġu kkonsultati u assoċjati mal-proċess kif xieraq.
               
            
               
                  (3)
               
               
                  Hija prevista l-iskeda li ġejja għall-implimentazzjoni ta’ din ir-Rakkomandazzjoni:
                  
                              (a)
                           
                           
                              sa Settembru 2021: ftehim dwar il-proċess u l-proċeduri ta’ ħidma, tnedija ta’ eżerċizzju ta’ ġbir ta’ data mill-Istati Membri u diskussjoni dwar id-deskrizzjoni ta’ arkitettura teknika;
                           
                        
                              (b)
                           
                           
                              sa Diċembru 2021: ftehim dwar id-deskrizzjoni ta’ arkitettura teknika;
                           
                        
                              (c)
                           
                           
                              sa Ġunju 2022, identifikazzjoni ta’ arkitettura teknika, standards u referenzi, l-aħjar prattiki u linji gwida speċifiċi għal:
                              
                                          (1)
                                       
                                       
                                          il-provvista u l-iskambju ta’ attributi tal-identità;
                                       
                                    
                                          (2)
                                       
                                       
                                          il-funzjonalità u s-sigurtà tal-Kartieri Ewropej tal-Identità Diġitali;
                                       
                                    
                                          (3)
                                       
                                       
                                          id-dipendenza fuq il-Kartieri Ewropej tal-Identità Diġitali inkluż it-tqabbil tal-identità;
                                       
                                    
                                          (4)
                                       
                                       
                                          il-governanza;
                                       
                                    
                        
                              (d)
                           
                           
                              sat-30 ta’ Settembru 2022: ftehim bejn l-Istati Membri, f’kooperazzjoni mill-qrib mal-Kummissjoni, dwar is-Sett ta’ Għodod għall-implimentazzjoni tal-qafas Ewropew għall-Identità Diġitali inklużi arkitettura teknika komprensiva u qafas ta’ referenza, standards u referenzi tekniċi komuni, u linji gwida u l-aħjar prattiki;
                           
                        
                              (e)
                           
                           
                              sat-30 ta’ Ottubru 2022: pubblikazzjoni tas-sett ta’ għodod mill-Kummissjoni.
                           
                        
            
               
                  (4)
               
               
                  Minkejja l-punt 4 “Rieżami”, huwa rrakkomandat li l-Istati Membri u partijiet ikkonċernati oħra, jimplimentaw is-sett ta’ għodod wara l-pubblikazzjoni tiegħu, fil-forma ta’ testijiet ta’ implimentazzjoni u proġetti pilota ta’ referenza.
               
            3.   KOOPERAZZJONI FIL-LIVELL TAL-UNJONI GĦALL-IŻVILUPP TA’ SETT TA’ GĦODOD BIEX TIĠI APPOĠĠATA L-IMPLIMENTAZZJONI TAL-QAFAS EWROPEW GĦALL-IDENTITÀ DIĠITALI
      
      
         Kontenut tas-Sett ta’ Għodod
      
      
               
                  (1)
               
               
                  Biex tiġi ffaċilitata l-implimentazzjoni tal-qafas Ewropew għall-Identità Diġitali, huwa rrakkomandat li l-Istati Membri jikkooperaw biex jistabbilixxu sett ta’ għodod li jinkludi arkitettura teknika komprensiva u qafas ta’ referenza, sett ta’ standards u referenzi tekniċi komuni kif ukoll sett ta’ linji gwida u deskrizzjonijiet tal-aħjar prattiki. Il-kamp ta’ applikazzjoni tas-sett ta’ għodod jenħtieġ li jkopri mill-inqas l-aspetti kollha tal-funzjonalità tal-Kartieri Ewropej tal-Identità Diġitali u tas-servizz fiduċjarju kwalifikat għall-attestazzjoni tal-attributi kif propost mill-proposta tal-Kummissjoni għal qafas Ewropew għall-Identità Diġitali. Jenħtieġ li l-kontenut jevolvi b’mod parallel mal-eżitu tad-diskussjoni u l-proċess tal-adozzjoni tal-Qafas Ewropew għall-Identità Diġitali u li jirriflettih.
               
            
         Standards u Referenzi Tekniċi Komuni
      
      
               
                  (2)
               
               
                  Huwa rrakkomandat li l-Istati Membri jidentifikaw standards u referenzi tekniċi komuni b’mod partikolari fl-oqsma li ġejjin: il-funzjonalitajiet tal-utent tal-Kartieri Ewropej tal-Identità Diġitali, inkluż l-iffirmar permezz tal-firem elettroniċi kwalifikati, l-interfaċċi u l-protokolli, il-livell ta’ assigurazzjoni, in-notifika tal-partijiet dipendenti u l-verifika tal-awtentiċità tagħhom, l-attestazzjoni elettronika tal-attributi, il-mekkaniżmi għall-verifika tal-validità tal-attestazzjonijiet elettroniċi tal-attributi u d-data ta’ identifikazzjoni tal-persuna assoċjata, iċ-ċertifikazzjoni, il-pubblikazzjoni ta’ lista ta’ Kartieri Ewropej tal-Identità Diġitali, il-komunikazzjoni ta’ ksur tas-sigurtà, il-verifika tal-identità u tal-attributi minn fornituri ta’ fiduċja kwalifikati ta’ attestazzjonijiet elettroniċi ta’ attributi, it-tqabbil tal-identità, il-lista minima ta’ attributi minn sorsi awtentiċi bħal indirizzi, età, ġeneru, stat ċivili, kompożizzjoni tal-familja, nazzjonalità, kwalifiki edukattivi u professjonali, titli u liċenzji, permessi oħra u data dwar il-pagamenti, il-katalgi tal-attributi u l-iskemi għall-attestazzjoni tal-attributi u l-proċeduri ta’ verifika għall-attestazzjonijiet elettroniċi kwalifikati ta’ attributi, il-kooperazzjoni u l-governanza.
               
            
         Linji gwida, l-aħjar prattiki u kooperazzjoni
      
      
               
                  (3)
               
               
                  Huwa rrakkomandat li l-Istati Membri jidentifikaw linji gwida u l-aħjar prattiki b’mod partikolari fl-oqsma li ġejjin: mudelli ta’ negozju u struttura tat-tariffi, verifika tal-attributi ma’ sorsi awtentiċi inkluż permezz ta’ intermedjarji deżinjati.
               
            4.   RIEŻAMI
      
      Huwa rrakkomandat li l-Istati Membri jikkooperaw biex jaġġornaw l-eżiti li jirriżultaw minn din ir-Rakkomandazzjoni wara l-adozzjoni tal-proposta leġiżlattiva għal Qafas Ewropew għall-Identità Diġitali biex jitqiesu fit-test finali tal-leġiżlazzjoni.
      
         Magħmul fi Brussell, it-3 ta’ Ġunju 2021.
         
            
               Għall-Kummissjoni
            
            Thierry BRETON
            
               Membru tal-Kummissjoni
            
         
      
      
         (1)  Ir-Regolament (UE) Nru 910/2014 tal-Parlament Ewropew u tal-Kunsill tat-23 ta’ Lulju 2014 dwar l-identifikazzjoni elettronika u s-servizzi fiduċjarji għal tranżazzjonijiet elettroniċi fis-suq intern u li jħassar id-Direttiva 1999/93/KE (ĠU L 257, 28.8.2014, p. 73).
      
         (2)  COM(2021) 118 final.
      
         (3)  COM(2021) 281 final.